આ અંગે વાંસખીલિયા દૂધ મંડળીના સેક્રેટરીએ જણાવ્યું હતું કે, દૂધ ભરતાં પશુપાલકોને નાણાં વિતરણ કરવા માટે બુધવારે બેંકમાં જમા થયેલા પાંચ લાખ રૂપિયા મંડળીમાં લાવવામાં આવ્યા હતા. જેમાંથી સાંજના સમયે પશુપાલકોને દૂધનાં નાણાં પ૦ હજારથી વધુનું વિતરણ કરાયું હતું. જ્યારે બાકીના નાણાં મંડળીની તિજોરીમાં મૂકવામાં આવ્યા હતા. દરમિયાન મોડી રાત્રિના સુમારે તસ્કર ગેંગ ત્રાટકી હતી. ગામની ભાગોળમાં આવેલ દૂધ મંડળીના મુખ્ય પ્રવેશદ્વાર પાસે દૂધ કેન્દ્રની આગળ બનાવેલ લોખંડની જાળી કાપીને તસ્કરો દૂધ મંડળીમાં પ્રવેશ્યા હતા. ચેરમેનની રૂમમાં આવેલી બે તિજોરીનાં લોક તોડીને માલસામાન વેરવિખેર કરી તેમાં મૂકેલા મંડળીના રોકડા રૂ.૩.૫૦ લાખથી વધુ રકમ તસ્કરો ચોરી કરીને લઈ ગયા હતા. સવારે અમૂલ ડેરીમાંથી દૂધની ટેન્કર દૂધ લેવા આવી હતી. ત્યારે મંડળીમાં ચોરી થયાનું માલૂમ પડતાં ચેરમેને તાત્કાલિક આણંદ ગ્રામ્ય પોલીસ મથકે જાણ કરી હતી. પોલીસ ઘટનાસ્થળે દોડી આવી તસ્કરોનું પગેરું મેળવવાનો પ્રયાસ હાથ ધર્યો હતો. ગુનાનો ભેદ ઉકેલવા ફિંગરપ્રિન્ટ નિષ્ણાંત તથા ડોગ સ્કવોડની મદદ લેવાઇ હતી.